Fire forskellige aktører har vist interesse i de regionsklinikker, Region Nordjylland har i udbud. Torsdag var der sidste frist for tilmelding til dialogmøder om udbuddet af klinikker. Disse dialogmøder finder sted sidst på måneden. - Vi havde håbet, at der ville være nogen, der var interesserede i at deltage i de her dialogmøder, og vi synes, det er rigtig fint, at der nu er fire, der har tilkendegivet, at de gerne vil deltage, siger regionsrådsformand Ulla Astman, der ikke kan komme med yderligere oplysninger om de parter, der har vist interesse. Efter det indledende dialogmøde begynder arbejdet med det endelige udbudsmateriale, som ifølge regionsrådsformanden ventes færdigt ved udgangen af marts måned.

Opsummering:
Torsdag var der deadline for inputs fra parter, der ønsker at deltage i Region Nordjyllands dialogmøder om flere regionsklinikker.